**Սահակ Պարթև**

**ԱՅՍՕՐ ԳԱԼՈՎ Ի ԲԵԹԱՆԻԱՅ**

Այսօր գալով ի Բեթանիայ,

Քո ամենազօր հրամանաւդ

Ձայնեցեր Ղազարու,

Եւ դողացաւ մահ,

Դժողք պարտեցաւ,

Ապականութիւն լուծաւ,

ԿԵնդանարա՛ր Քրիստոս,

Կեցո՛ ըզմեզ:

Այսօր գալով ի Բեթանիայ,

Զքո զաշխարհակեցոյց

Սուրբ զյարութիւնդ

Յառաջագոյն ծանուցեր`

Անապականբար կոչմամբ

Զչորեքօրեայն ի թաղմանէ,

Կենդանարա՛ր Քրիստոս,

Կեցո՛ ըզմեզ:

Այսօր գալով ի Բեթանիայ,

Եբրայեցւոց մանկունքն

Սքանչացեալ ասէին`

ԸզՄարիամու զեղբայրըն

Ի թաղմանէ յարուցեալ`

Որդւոյն Մարիամու.

Կենդանարա՛ր Քրիստոս,

Կեցո՛ ըզմեզ:

**ԶԳԱԼՈՒՍՏ ՔՈ, ՔՐԻՍՏՈՍ, ԱՅՍՕՐ**

զԳալուստ Քո, Քրիստոս, այսօր

յԵրուսաղէմ` նոր եկեղեցի սուրբ,

Յաղթական երգով բարեբանեմք`

Օրհնեալ եկեալ անուամբ Տերառն:

Որ վասն մերոյ փրկութեան`

յԱւանակի նստիլ յանձն առեր

Ընդ մանկունսն բարեբանեմք

Օրհնեալ եկեալ անուամբ Տեառն:

Թագաւոր երկնաւոր,

զԵկեղեցի Քո անշարժ պահեա

Եւ զերկրպագուս անուանդ Քում

Պահեա ի խաղաղություն:

**ԹԱԳԱՒՈՐ ԳՈԼՈՎ ՔՈ ՅԱՇԽԱՐՀ**

Թագաւոր գոլով քո յաշխարհ,

Մտեր ի քաղաքն Երուսաղէմ.

Նստեալ ի վերայ հողեղէն նոր յաւանակի,

Կոչել զհեթանոսս յերկրպագութիւն:

Ծերքն ոստովք ձիթենեօք,

Եւ տղայք ոստովք արմաւենեօք

Եւ երամ-երամ դասուքն աղաղակէին՝

Ովսաննա, օրհնեալ եկեալ ի յանունն Տեառն:

Ցնծացաւ սուրբ Սիօվն,

Բերկրեցան սուրբ եկեղեցիք.

Եւ խնդութեամբ բազմաւ` ելին ընդ առաջ,

Օրհնէին զգալուստ քո, Փրկիչ, յաշխարհ:

**Ի ՅԱՐՈՒԹԵԱՆ ՅԱՒՈՒՐ ԳԱԼՍՏԵԱՆ ՓՐԿՉԻՆ**

Ի յարութեան յաւուր գալստեան փրկչին,

Տարածանէին մանկունքն զհանդերձս

Եւ անդադար ձայնիւ օրհնէին`

Օրհնեալ եկեալ անուամբ տեառն:

Ոստս ի ծառոց բերեալ մատուցանէին

Աստուածորդւոյն առ ճանապարհաւն.

Եւ անդադար ձայնիւ օրհնէին`

Օրհնեալ եկեալ անուամբ տեառն:

Ի ծերոց բղխեալ օրհնութիւն

Եւ ի տղայոց` փառաբանութիւն.

Եւ անդադար ձայնիւ օրհնէին՝

Օրհնեալ եկեալ անուամբ տեառն:

**ՅՈՐԺԱՄ ԵԿՆ ՅԻՍՈՒՍ**

Յորժամ եկն Յիսուս

Երուսաղէմ ի քաղաքն,

Ընդ առաջ ելին ծերքն`

Ոստովք ձիթենեօք

Եւ զաստուածորդին փառաւորէին:

Ի լեռնէ Ձիթենեաց`

Տարածանէին մանկունքն զհանդերձս իւրեանց.

Եւ ոստս ի ծառոց

Բերեալ մատուցանէին

Աստուածորդւոյն` սուրբ թագաւորին:

Ոստովք և տերևեալ ձիթենեօք

Եբրայեցւոց մանկունքն որհնէին`

ՈՒրախ լեր, Երուսաղէմ քաղաք,

Եւ ցնծա, Սիօվն,

Մայր եկեղեցի: